DECIZIA COMISIEI
din 18 iunie 2007
de modificare a Deciziei 2005/429/CE de instituire a unui program specific de monitorizare privind refacerea stocurilor de cod
[notificată cu numărul C(2007) 2550]
(Numai versiunile în limbile daneză, germană, engleză, franceză, neerlandeză și suedeză sunt autentice)
(2007/429/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2847/93 al Consiliului din 12 octombrie 1993 de instituire a unui sistem de control aplicabil politicii comune din domeniul pescuitului (1), în special articolul 34c alineatul (1),
întrucât:
(1)
Regulamentul (CE) nr. 423/2004 al Consiliului (2) stabilește măsurile de refacere a stocurilor de cod din Kattegat, Marea Nordului, Skagerrak și partea de est a Canalului Mânecii, vestul Scoției și Marea Irlandei.
(2)
Regulamentele (CE) nr. 27/2005 (3), (CE) nr. 51/2006 (4) și (CE) nr. 41/2007 (5) ale Consiliului stabilesc, în contextul anumitor măsuri de refacere a stocurilor, limitări provizorii ale eforturilor de pescuit și condiții suplimentare de monitorizare, inspectare și supraveghere, aplicabile tuturor pescăriilor susceptibile de a efectua capturi de cod în apele respective.
(3)
Pentru a asigura succesul acelor măsuri, Decizia 2005/429/CE a Comisiei (6) a instituit un program specific de monitorizare aplicabil pentru o perioadă de doi ani, cu scopul de a garanta un nivel adecvat de punere în aplicare a măsurilor de conservare și control, aplicabile activităților de pescuit pentru refacerea stocurilor de cod.
(4)
Programul specific de monitorizare este necesar pentru organizarea cooperării operaționale dintre statele membre vizate și pentru a permite Agenției Comunitare pentru Controlul Pescuitului să organizeze planurile de desfășurare, în conformitate cu articolul 9 din Regulamentul (CE) nr. 768/2005 al Consiliului (7).
(5)
Pentru a se asigura continuitatea punerii în aplicare a măsurilor de conservare și control, programul specific de monitorizare ar trebui prelungit cu un an.
(6)
Prin urmare, Decizia 2005/429/CE a Comisiei trebuie modificată în consecință.
(7)
Măsurile prevăzute în prezenta decizie sunt conforme cu avizul Comitetului pentru pescuit și acvacultură,
ADOPTĂ PREZENTA DECIZIE:
Articolul 1
La articolul 1 din Decizia 2005/429/CE, mențiunea „pentru o perioadă de doi ani” se înlocuiește cu mențiunea „pentru o perioadă de trei ani”.
Articolul 2
Prezenta decizie se adresează Regatului Belgiei, Regatului Danemarcei, Irlandei, Republicii Franceze, Republicii Federale Germania, Regatului Suediei, Regatului Țărilor de Jos și Regatului Unit al Marii Britanii și Irlandei de Nord.
Adoptată la Bruxelles, 18 iunie 2007.